Studieplan for kunst og design 2 (60 studiepoeng)

med fordypning i bilde eller i mote og tekstil

Studieplan godkjent av studieutvalget for Høgskolen i Oslo 10.11.2003. 

Innledning

Kulturelle uttrykk fra hele verden har blitt en del av vår hverdag. I denne sammenhengen oppstår nye arenaer for kunst, design og formidling. 

Kunst og design 2 bygger på konseptet om at interaksjon mellom kunst og design gir potensial for nytenkning. Kreative arbeidsprosesser kombineres med teoretisk refleksjon. Studiet tar sikte på å utvikle en grunnleggende forståelse for kunst- og designprosesser og utvikle evnen til å skape, visualisere og konkretisere kunst- og designideer ut ifra et estetisk, funksjonelt og markedsmessig perspektiv. 

Studiet skal være et fordypningsår der det legges vekt på de alternative fordypningsområdene ”Bilde” (30 studiepoeng) og ”Mote og tekstil”(30 studiepoeng). Det legges opp til at den enkelte student skal profilere sin utdanning gjennom valg av ett av disse. Det tas forbehold om at ikke samtlige fag som kan velges i de to fordypningsområdene, kan tilbys hvert studieår.

Foruten de to alternative fordypningsområdene omfatter studiet også fellesfag (30 studiepoeng). Fellesfagene studeres parallelt med det valgte fordypningsområdet, og omfatter estetiske teorier og virkemidler; design, kunst- og tekstilhistorie; informasjons- og kommunikasjonsteknologi; material og miljølære; og markedsorientering med økonomi. Undervisningen er tverrfaglig, prosjekt- og temaorientert. Studiet organiseres i felles prosjekter der studentene arbeider i forskjellige material-tekniske områder. Det blir lagt vekt på individuelle studier og samarbeid knyttet til gjennomføring, drøfting og evaluering av prosjekter. 

Det tas sikte på å gi studiet et realistisk innhold ved å knytte nære kontakter til fagutøvere i praksisfeltet.

Bilde

Dette fordypningsområdet knyttes primært til fagene billedvev, grafikk, maleri eller tegning. Samfunnsendringer og omstillinger innen de visuelle kunstfagene setter krav til utforming av tidsriktige studietilbud. Kunstutøvere og formidlere konkurrerer både nasjonalt og globalt med hensyn til utstillingsoppdrag, dokumentasjon av arbeid og teoretiske innslag i ulike former. Aktualitet er styrende for produksjon. Fordypningsområdet ”Bilde” tar sikte på å utvikle bred kompetanse der studentene skal kjenne til kunstprosessen og være i stand til å analysere og reflektere over den. 

Mote og tekstil

Dette fordypningsområdet knyttes til design og utvikling av klær eller til design og utvikling av vevde tekstiler. Samfunnsendringer og omstillinger innen tekstilfagene setter krav til utforming av tidsriktige studietilbud. Design, kvalitet og økonomi er styrende for produktutvikling og produksjon. Fordypningsområdet ”Mote og tekstil” tar sikte på å utvikle kompetanse der studentene skal kjenne til hele designprosessen innen fremstilling av tekstile produkter. 

Målgruppe
Studiet kan tas som del av en bachelorgrad (180 studiepoeng), som frittstående årsenhet eller som videreutdanning for lærere eller andre yrkesutøvere som ønsker kompetanse i kunst og design. 

Opptakskrav

Opptakskrav er fullført årsstudium i kunst og design (60 studiepoeng) eller tilsvarende utdanning innen formgiving, kunst og håndverk på høgskole- og/eller universitetsnivå.

Omfang

Studiet har et omfang på 60 studiepoeng og er organisert som et heltidsstudium over ett studieår.

Internasjonalisering

Studenter som tar studiet som del av en 3-årig bachelorgrad i kunst og design (180 studiepoeng), kan ta hele eller deler av et påbygningsår (3. studieår) innen kunst og design ved et utenlandsk universitet eller høgskole. Utenlandsoppholdet godkjennes som del av studentenes norske utdanningsløp etter tid-for-tid prinsippet.

Mål

Studenten skal kvalifisere seg for skapende virksomhet innen kunst og design på høyt nivå ved å:

· tilegne seg estetiske erfaringer og kunnskaper gjennom praktisk og teoretisk arbeid knyttet til kunst og designprosesser;

· utvikle ferdigheter i å avgrense og synliggjøre problemområder i kunst- og designprosesser;

· tilegne seg kunnskaper i design-, kunst- og tekstilhistorie for å forstå både tidligere og dagsaktuelle uttrykksformer og hente inspirasjon til eget skapende arbeid; 

· tilegne seg kunnskaper om og ferdigheter i formidling, dokumentasjon og presentasjon;

· utvikle evne til å analysere, reflektere og vurdere eget og andres arbeid knyttet til kunst og design;

· utvikle ferdigheter i å anvende IKT i idéutvikling, praktisk-estetisk skapende arbeid, presentasjon, formidling og informasjonssøking;

· utvikle etisk vurderingsevne knyttet til materialbruk, forbruk og miljø;

· tilegne seg kunnskap om markedsorientering og økonomi.

Innhold

Studiets innhold er fastlagt i fellesfag (30 studiepoeng) og i alternative fordypningsområder (30 studiepoeng). Fellesfaget og fordypningsområdene er strukturert i hovedemner. Fellesfag er hovedsakelig teoretiske studier. Fordypningsområdene omfatter både teoretiske studier og praktisk arbeid med praktisk-estetisk skapende arbeid av to og tredimensjonale produkter. 

Fellesfag (30 studiepoeng)

Fellesfag består av følgende hovedemner:

· Estetiske teorier og virkemidler (8 studiepoeng).

· Design-, kunst- og tekstilhistorie (8 studiepoeng).

· IKT (8 studiepoeng).

· Material og miljølære (3 studiepoeng).

· Markedsorientering med økonomi (3 studiepoeng).

Estetiske teorier og virkemidler (8 studiepoeng)

Hovedemnet vektlegger teoretiske emner og praktisk virksomhet som utgangspunkt for  problematisering og refleksjon over eget skapende arbeid.

Studenten skal 

· tilegne seg kunnskap om uttrykksformer og aktuelle teorier i samtidskunst og design;

· gjennom grunnleggende kunnskap om estetikk, kunne anvende teorier som basis for valg av arbeidsmetode, som utgangspunkt for refleksjon og for etiske valg;

· tilegne seg kunnskaper om idéutvikling og ferdigheter i å avgrense problemområder og anvende disse i kunst- og designprosesser;

· videreutvikle sin kunnskap om og forståelse for bruk av formalestetiske virkemidler og kunne anvende disse i praktisk-estetisk skapende arbeid; 

· utvikle ferdigheter i å arbeide innovativt i kunst- og designprosessen og utvikle individuelle uttrykksformer;  

· tilegne seg kunnskaper om og ferdigheter i visualisering og presentasjon av idéer.

Design, kunst- og tekstilhistorie (8 studiepoeng)

Kunst-, design- og tekstilhistorie omfatter perioden fra 1800 og til i dag. I studiet blir det lagt vekt på å utvikle forståelse for samspillet mellom kunstner eller formgiver og det samfunn verket eller produktet er blitt til i.
Studentene skal: 

· tilegne seg kunnskap om hovedtrekk i design-, kunst- og tekstilhistorie sett i europeisk og vestlig perspektiv fra 1800 til i dag;

· tilegne seg kunnskap om sentrale begreper som kunst og kunstner, håndverk og håndverker, formgiving og design;

· utvikle forståelse for sammenhengen mellom eget praktisk-estetisk skapende arbeid og kunst-, design- og tekstilhistorien;

· utvikle forståelse for kunst, design og tekstil som uttrykk for den tid, det sted og samfunn som verket eller produktet er blitt til i;

· utvikle ferdigheter i å formidle emner fra kunst-, design- og tekstilhistorien.

Informasjons- og kommunikasjonsteknologi (IKT) (8 studiepoeng)

Det digitale verktøyet er et redskap som gir utvidet mulighet til eksperimentering og nyskaping i kunst og designprosesser. Hovedemnet IKT fokuserer på å bruke det digitale mediet som et integrert verktøy i den kreative prosessen fra informasjons innhenting og ideutvikling til presentasjon av ferdige resultater. 

Studentene skal tilegne seg kunnskaper om og utvikle ferdigheter i å bruke:

· IKT som et verktøy i informasjonssøking og idéutvikling. 

· IKT og tegning i kunst- og designprosesser.

· IKT som dokumentasjonsredskap, til presentasjon og formidling.

Material og miljølære (3 studiepoeng)

Hovedemnet fokuser materialenes muligheter og begrensninger slik at studentene kan bruke dette bevisst i kunst- og designprosessen.

Studentene skal: 

· tilegne seg kunnskaper om forbruker- og miljøspørsmål, ressursbruk og avfalls forebygging;

· kunne gjøre rede for og vurdere sammenhenger mellom materialer, helse, miljø og ressursbruk;

· tilegne seg kunnskaper om materialenes betydning for produktutvikling med spesiell fokus på økodesign;

· tilegne seg praktisk erfaring i utprøving av materialer, kvalitetsbestemmelse og produkttesting.

Markedsorientering med økonomi (3 studiepoeng)

Hovedemnet markedsorientering med økonomi omhandler tema som planlegging og koordinering av kunst- og designprosessen med bakgrunn i markedet, prognoser og praktiske eksempler.

Studentene skal: 

· tilegne seg kunnskap om ledd i en produksjon som innbefatter økonomi, markedsføring og etisk vurdering;

· utvikle ferdigheter i å planlegge og sette opp et realistisk budsjett for et kunst- og design prosjekt;

· kunne lage en presentasjon for en valgt kundegruppe.

Fordypningsområdet ”Bilde” (30 studiepoeng)

Dette fordypningsområdet består av følgende hovedemner:

· kunstproduksjon: bilde (20 studiepoeng);

· fagteori i kunstproduksjon (10 studiepoeng).

Kunstproduksjon: Bilde (20 studiepoeng)

Kunstproduksjon omfatter prosessen fra teorigrunnlaget, ideutvikling og fram til ferdigstilt produkt. Bilde knyttes primært til fagområdene billedvev, grafikk, maleri eller tegning. Studenten har en begrenset valgmulighet blant de ulike områdene. 

Studenten skal: 

· kunne anvende kreative metoder for idéutvikling og kunne utnytte et bredt utvalg av kilder i utvikling av idé og produksjon; 

· kunne lage en prosjektbeskrivelse som viser prosessen fra ide til ferdig produkt; 

· kunne formulere kravspesifikasjoner for et produkt relatert til de rammer som er utarbeidet for prosjektet;

· kunne visualisere sammenhengen mellom ide, uttrykk og materiale; 

· kunne anvende teoretisk forståelse i praktisk arbeid; 

· kunne anvende formalestetiske virkemidler på en bevisst måte; 
· kunne velge egnede materialer, teknikker og redskaper og kunne anvende disse i forhold til oppgavens intensjon; 

· kjenne til og ha erfaring med redskapenes virkemåte og funksjoner, og kunne vedlikeholde redskap og utstyr;

· tilegne seg ferdighet i formidling, dokumentasjon og presentasjon;

· kunne vurdere eget og andres arbeid i forhold til oppgavens intensjon.

Fagteori i kunstproduksjon (10 studiepoeng)

Fagteorien omfatter grunnleggende teoretiske prinsipper på fagområdet. Eksisterende kunnskap vil fungere som basis for videreutvikling og eksperimentering i forhold til aktuelle problemstillinger.

Studenten skal

· tilegne seg begrepsforståelse innen sitt fagfelt på norsk og engelsk;

· tilegne seg fagkunnskap og anvende dette i en innovativ prosess;

· kunne utarbeide en problemstilling i forhold til et prosjekt innen fagområdet;
· kunne visualisere ideer og argumentere for valg; 
· tilegne seg kunnskap om formidling, dokumentasjon og presentasjon;

· kunne vise forståelse for etiske valg.

Fordypningsområdet ”Mote og tekstil” (30 studiepoeng)

Dette fordypningsområdet består av følgende hovedemner:

· design og tekstilproduksjon (20 studiepoeng);
· fagteori i design av tekstiler og klær (10 studiepoeng).

Design og tekstilproduksjon (20 studiepoeng)

Design og tekstilproduksjon omfatter hele prosessen fra idéutvikling til produksjon og fram til ferdigstilt produkt. Design og tekstilproduksjon knyttes til søm av klær eller veving av tekstiler.

Studentene skal: 

· kunne anvende kreative metoder for idéutvikling og kunne utnytte et bredt utvalg av kilder i utvikling av ide og produksjon;

· kunne lage en prosjektbeskrivelse som viser prosessen fra ide til ferdig produkt; 

· kunne formulere kravspesifikasjoner for et produkt relatert til de rammer som er utarbeidet for prosjektet; 

· kunne visualisere idéer og vise sammenhengen mellom ide, uttrykk og materiale; 

· kunne anvende teoretisk forståelse i praktisk arbeid; 

· kunne anvende formalestetiske virkemidler på en bevisst måte;

· kunne velge egnede materialer, teknikker og redskaper og kunne anvende disse i forhold til oppgavens intensjon;

· kjenne til og ha erfaring med redskapenes virkemåte og funksjoner; 

· kunne vedlikeholde redskap og utstyr; 

· tilegne seg ferdighet i formidling, dokumentasjon og presentasjon;

· kunne vurdere eget og andres arbeid i forhold til oppgavens intensjon;

· kunne reflektere over miljø- og ressursspørsmål.

Fagteori knyttet til design av tekstiler og klær (10 studiepoeng)

Fagteorien omfatter grunnleggende teoretiske prinsipper på fagområdet. Eksisterende kunnskap vil fungere som basis for videreutvikling og eksperimentering i forhold til aktuelle problemstillinger.

Studentene skal: 

· tilegne seg fagkunnskap og kunne anvende denne i en innovativ prosess;

· tilegne seg begrepsforståelse innen sitt fagfelt både på norsk og engelsk;

· tilegne seg kunnskaper om og ferdigheter i å utnytte et bredt utvalg av kilder i idéutviklings fasen;

· kunne utarbeide en problemstilling i forhold til et prosjekt innen fagområdet;

· tilegne seg kunnskap om formidling, dokumentasjon og presentasjon; 

· kunne visualisere ideer og argumentere for valg.

Organisering og arbeidsmåter

Organisering

Studiet er organisert som et sammenhengende heltidsstudium med avsluttende eksamen ved slutten av studiet. 

Undervisningen i fellesfagene og fordypningsområdene foregår parallelt. Studieåret er delt inn i fire prosjektmoduler hvorav det siste er et eksamensprosjekt. 

Undervisningen i prosjektmodulene er organisert i følgende tema:

· Ide, medium, mening (8 uker). 

· Informasjon, intensjon, identitet (8 uker).

· Visjon og funksjon (8 uker).

· Eksamensprosjekt (14 uker).

Aktuelle teorier knyttet til prosjektenes emner belyses. Siktemålet er å fremme en helhetlig forståelse for sammenhengen mellom teori og praksis.

Prosjekt 1: Ide, medium, mening (8 uker)

Prosjektet tar sikte på å belyse sammenhengen mellom ide og mening via arbeid i teknikk og materialer. Det relateres til førende impulser i kunst og design. Prosjektet tar også sikte på å utvikle grunnleggende kunnskap om aktuelle produksjonsredskaper, samt nødvendig materialkunnskap for å kunne gjennomføre og vurdere prosessene. 

Studentene skal:  

· vise forståelse for kreative prosesser i ideutvikling;

· vise kjennskap til redskapenes virkemåte og funksjoner;

· tilegne seg praktisk erfaring med materialenes betydning i forhold til produkt;

· vise kunnskap om formidling og presentasjon.

Prosjekt 2 - Informasjon, intensjon og identitet (8 uker)

Prosjektet fokuseres på interaksjon mellom informasjon, hensikt og personlig uttrykk som utgangspunkt for eget skapende arbeid. 

Studentene skal kunne:

· utnytte et bredt utvalg av kilder på en bevisst og skapende måte;

· anvende estetiske teorier og formalestetiske virkemidler på en bevisst måte;

· planlegge et prosjekt ut fra trender og økonomi; 

· bruke IKT som et verktøy i utviklingen av en ide;

· visualisere og presentere ideer;

· vurdere eget og andres arbeid i forhold til oppgavens hensikt og kunne analysere og reflektere over bruken av estetiske teorier og virkemidler.

Prosjekt 3 - Visjon og funksjon (8 uker)

Kunstproduksjon: Prosjektet fokuserer på en komparativ holdning til kulturelle forskjeller og tolkninger gjennom eksperimentering og nytenking i forhold til bruk av estetisk teori, materialer, teknikker og redskap. 

Designproduksjon: Prosjektet fokuserer på studentenes evne til å kunne se sammenhengen mellom funksjon, teknikk og estetiske virkemidler. Det legges vekt på eksperimentering og nytenkning i forhold til bruken av materialer, teknikker, redskap og  produkt.

Studentene skal:  

· kunne anvende teoretisk forståelse i praktisk arbeid;

· vise begrepsforståelse innen sitt fagfelt;

· kunne bruke IKT og tegning i design- og kunstprosesser;

· kunne velge egnede materialer, teknikker og redskap og anvende disse i forhold til oppgavens intensjon;

· kunne vedlikeholde redskap og utstyr;

· kunne sette opp et realistisk budsjett;

· kunne skissere en markedsstrategi for produksjon.

Prosjekt 4 – Eksamensprosjekt (14 uker)

Studenten skal gjennomføre en kunst og designprosess fra ide til ferdig produkt. Det legges vekt på studentens evne til å vise kunnskap og refleksjon i forhold til aktuelle teorier. 

Prosjektet skal profilere studentens faglige identitet og evne til nytenkning.

Studentene skal:

· utarbeide en selvvalgt problemstilling som må godkjennes av faglærere;

· utarbeide rammebetingelser for prosjektet (kunstproduksjon) eller kunne formulere kravspesifikasjoner for et produkt relatert til de rammebetingelser som er utarbeidet for prosjektet (designproduksjon); 

· lage en prosjektbeskrivelse som skal synliggjøre prosessen fra ide til ferdig produkt;

· lage en presentasjon for en valgt kundegruppe.

Arbeidsmåter

Under arbeidsprosessen legges det vekt på dialog mellom studenter og veiledere. Denne arbeidsformen forutsetter tilstedeværelse i verksteder og aktiv deltagelse i undervisningen.

Det anvendes arbeidsformer som stimulerer studentene til nysgjerrighet og selvstendighet. Studiet er basert på felles forelesninger, seminarer, faglige debatter og demonstrasjoner. Studentene må velge fagfordypning i minst to av prosjektene. Eksamensprosjektet velges på grunnlag av fordypningsfagene. 
I studiet legges hovedvekt på praktisk-estetisk skapende arbeid og refleksjon. Utdanningen vektlegger spontane og intuitive, samt systematiske og analytiske arbeidsmåter. Studiet har en karakter som har til hensikt å utvikle og engasjere intellektuelle og praktiske evner som har betydning for valg av videre utdanning og yrkesretning. I utdanningen er den digitale teknikken integrert i ideprosessen, produktutviklingen, kunnskapsinnhentingen og ved presentasjon. Veiledning og vurdering er en viktig del av arbeidsprosessen.

Prosjektene er avgrensede, sammenhengende arbeidsforløp der konkrete kunst- og design oppgaver gjennomføres. Prosjektene kan utføres individuelt eller i grupper. Forelesninger, verkstedbasert veiledning og plenums- og gruppediskusjoner benyttes som grunnlag for arbeidet. 

Hvert prosjekt avsluttes med presentasjon av arbeid. Refleksjon over prosess og resultat danner grunnlag for diskusjon og innøving av ulike formidlingsmåter. Prosjektene vurderes i læringsløpet og avsluttes med et eksamensprosjekt over 14 uker. 

Studenten skal selv ta ansvar for egen læring og utvikling. Studenter og lærere har sammen ansvar for å skape et godt læringsmiljø. 

Obligatorisk tilstedeværelse og arbeidskrav

Obligatorisk tilstedeværelse i undervisningen

Studiet omfatter følgende undervisnings- og veiledningssituasjoner der det er krav om tilstedeværelse og aktiv deltakelse:

· Faglig innføringer og demonstrasjoner.

· Felles faglige drøftinger og vurderinger underveis og til slutt i forhold til prosjektoppgavene.

· Erfaringsinnhenting i verksted- og laboratorier.

· Gruppe- og prosjektarbeid.

· Ekskursjoner med faglærer tilstede.

· Obligatorisk individuell veiledning knyttes til oppgaver gjennom året.

Se undervisningsplanen for nærmere informasjon.

Sykdom fritar ikke for tilstedeværelse og aktiv deltakelse i undervisnings- og veiledningssituasjoner der det er krav om dette. Studenter som har mer enn 20 prosent fravær i undervisnings- og veiledningssituasjoner der det er krav om tilstedeværelse og aktiv deltakelse, meldes ikke opp til eksamen. Studenter som står i fare for å overskride fraværskvoten, får skriftlig melding om dette.

Arbeidskrav

Innfrielse og godkjenning av arbeidskrav danner forutsetning for oppmelding til eksamen. Arbeidskrav vurderes til ”Godkjent”/”Ikke godkjent”. Arbeidskrav skal være innfridd innen fastsatt(e) frist(er). Gyldig fravær dokumentert med for eksempel legeerklæring, fritar ikke for innfrielse av arbeidskrav. Studenter som på grunn av sykdom eller annen dokumentert gyldig årsak ikke innfrir arbeidskrav innen fristen, kan få forlenget frist. Ny frist for innfrielse av arbeidskrav avtales i hvert enkelt tilfelle med den aktuelle læreren. Studenter som ikke innfrir arbeidskrav innen fastlagt frist og som ikke kan vise dokumentasjon for sykdom eller annen dokumentert gyldig årsak, får ikke forlenget frist.

Studenter som får vurderingen ”Ikke godkjent” på hele eller deler av arbeidskravet avtaler selv ny vurdering av det aktuelle arbeidskravet med faglærer. Alle arbeidskrav må være innfridd og godkjent senest seks uker før eksamen.

Følgende arbeidskrav må være innfridd av studenten og resultatet godkjent av høgskolen før studenten kan avlegge eksamen:

· presentasjon av egne prosjektoppgaver;

· deltagelse i drøfting og vurdering av medstudenters prosjekter. 

Se undervisningsplanen for nærmere informasjon.

Undervisningsplan
Undervisningsplanen utarbeides med utgangspunkt i studieplanen. Denne gir nærmere informasjon om blant annet undervisning med krav om tilstedeværelse, tidspunkt for dette og arbeidskrav. Undervisningsplanen gir også nærmere informasjon om tidspunkt for vurdering i læringsløpet. Undervisningsplan deles ut ved semesterets/studiets begynnelse.

Vurdering

Forutsetningen for oppmelding til eksamen (avsluttende vurdering) er:

· at alle arbeidskrav er innfridd og resultatet godkjent;

· at studenten ikke har mer enn 20 prosent fravær fra undervisnings- og veiledningssituasjoner der det er krav om tilstedeværelse og aktiv deltakelse.

Se avsnittet ”Obligatorisk tilstedeværelse og arbeidskrav”, over.

Ved avsluttende vurdering benyttes en karakterskala fra A til E for bestått (der A er høyeste karakter og E er laveste) og F for ikke bestått.

Kriterier for avsluttende vurdering, se avsnittet ”Avsluttende vurdering” (under). 
Det foregår uformell vurdering og kontinuerlig veiledning gjennom hele året. Dette er gjensidige prosesser mellom studenter og faglærer(e). Veiledning og vurdering vil være knyttet til ulike situasjoner i studiet og gjelder både de praktiske og de teoretiske arbeider studentene skal utføre.

I studiet blir det lagt vekt på sammenhengen mellom ide, mål, innhold, arbeidsmåter, refleksjon og vurderingsformer. Egenvurdering er en del av selve læringsopplegget og et middel for den enkelte student til å utvikle forståelse for målet med studiet og til å skaffe seg innsikt i egne forutsetninger for kunst- og design arbeid. I vurderingen inngår studentenes design- og kunstfaglige produksjon, teoretiske kunnskaper, arbeidsformer og studieplanlegging. 
Både studenter og lærere skal vurdere studieopplegg og studiemiljø med sikte på videre utvikling av studiet. Alt vurderingsarbeid bør skje på en måte som stimulerer til debatt, refleksjon og videre utvikling.

Vurdering i læringsløpet

Vurdering i læringsløpet gjøres på grunnlag av tre prosjektoppgaver. Disse skal omfatte både fordypningsfag og fellesfagene. Minst to av prosjektoppgavene gjennomføres fra det fagfeltet som velges i eksamensmodulen.

Alle prosjektoppgavene skal:

· Presentere en ide ut fra prosjektets tema.

· Inneholde forarbeid.

· Resultere i et produkt.

· Inneholde en skriftlig dokumentasjon med refleksjon.

· Presenteres i plenum.

Hvert prosjekt gis en karakter. Disse inngår i delkarakteren som gis for komponenten ”Vurdering i læringsløpet” (se avsnittet ”Avsluttende vurdering”, under).

Vurdering i læringsløpet foretas av lærerteamet. En faglig tilbakemelding er del av vurderingen. Vurderingen underveis teller 40 prosent av sluttkarakteren. Informasjon om tidspunkt for vurdering i læringsløpet finnes i undervisningsplanen. 

Studentene skal delta aktivt i gjennomgang og vurdering av egne og andres arbeidsprosesser og produkter. Det legges vekt på konstruktiv kritisk vurdering (se for øvrig i prosjektbeskrivelsen). Kriterier for vurdering, se avsluttende vurdering.

Oppgavene som inngår i vurderingen i læringsløpet må være levert til avsluttende vurdering før studenten kan påbegynne eksamensprosjektet. Studenter som får vurderingen ”F” eller som på grunn av gyldig fravær ikke får levert oppgavene som inngår i vurderingen i læringsløpet, kan melde seg opp til utsatt/ny eksamen.
Avsluttende vurdering

Avsluttende vurdering består av følgende komponenter:

· Vurdering i læringsløpet. Denne komponenten teller 40 prosent av sluttkarakteren og resulterer i en delkarakter. Komponenten vurderes av lærerteamet. 

· Eksamensprosjektet. Denne komponenten teller 60 prosent av sluttkarakteren og resulterer i en delkarakter. Komponenten vurderes av ekstern sensor. 
Vurderingen i læringsløpet og eksamensprosjektet resulterer i én sluttkarakter som fremkommer på vitnemålet. Det kan klages på de to delkarakterene som inngår i avsluttende vurdering.
Eksamensprosjektet vurderes etter følgende kriterier:

· Kvaliteter i ide, teori, prosess, produkt.

· Kvaliteter i anvendelse av estetiske virkemidler.

· Bruk av media, materialer, redskaper og teknikker.

· Evne til faglig refleksjon og presentasjon.

Studenter som på grunn av gyldig fravær ikke avlegger én eller flere komponenter som inngår i eksamen, eller som får vurderingen F på én eller flere komponenter som inngår i eksamen, kan melde seg opp til utsatt/ny eksamen. Utsatt/ny eksamen arrangeres tidlig i påfølgende semester. Vilkårene for å gå opp til utsatt/ny eksamen er behandlet i Forskrift om eksamen ved høgskolen i Oslo. Oppmelding til utsatt/ny eksamen gjøres skriftlig og sendes avdelingsadministrasjonen ved Avdeling for estetiske fag. Nærmere informasjon om tidspunkt for utsatt/ny eksamen finnes på nettstedet ”Eksamen” på www.hio.no.

Ved fremstilling til utsatt/ny eksamen i eksamensprosjekt leveres prosjektoppgaven som til ordinær eksamen. Ved fremstilling til ny eksamen skal prosjektoppgaven som ble vurdert til ”F” til ordinær eksamen, være forbedret - for eksempel på grunnlag av begrunnelsen for karakterfastsettingen.

Pensum

Pensum utgjør omlag 2000 sider. Pensum er delt i fellespensum for alle studentene og pensum knyttet til valg av fordypningsområde. Litteraturlisten fornyes kontinuerlig i forbindelse med nyutgivelser. Mindre justeringer av pensum godkjennes av studieleder.

